**A tanulmányi elnökhelyettes beszámolója**

2011. november 29. – 2012. február 21.

**Időrendi bontás**

2011. 11. 29. TTK HÖK Küldöttgyűlés

2011. 12. 02. EHÖK Tanulmányi Bizottság ülés

2011. 12. 05. TTK HÖK Választmány

2011. 12. 07. Kari Tanács

2011. 12. 12. TTK HÖK Választmány

2011. 12. 21. TTK HÖK Választmány

2012. 01. 11. EHÖK Elnökségi ülés

2012. 01. 18. Kari Tanács

2012. 01. 20-21. 12. Educatio Nemzetközi Oktatási Szakkiállítás

2012. 01. 27. TTK Nyílt Nap

2012. 01. 27. TTK HÖK Választmány

2012. 02. 01. Oktatásszervezési és Hallgatói Ügyek Bizottsága (OHÜB) ülés

2012. 02. 09. TTK HÖK Rendkívüli Küldöttgyűlés

2012. 02. 14. Tanulmányi Csoport ülés

2012. 02. 15. Kari Tanács

2012. 02. 17. Alapszabály és bizottsági ügyrendek ad-hoc ülés

**Tematikus bontás**

**Tájékoztatás**

Fogadóórámat a tavaszi félév folyamán szerdánként 12 és 14 óra közt tartom az északi hallgatói irodában. Az első héten az órarendi változásokra tekintettel nem tudtam kijelölni a fogadóóra pontos helyét, így az érdeklődő hallgatókkal emailes vagy telefonos egyeztetés alapján találkoztam, kb. 12-15 alkalommal.

A Nyúzba eddig két cikket írtam. Egyik a féléves tanulmányi határidőkről szólt, egyben pedig az új felsőoktatási törvénnyel kapcsolatban leggyakrabban feltett hallgatói kérdéseket gyűjtöttem össze és válaszoltam meg. Ez utóbbi a várhatóan a küldöttgyűlési ülés másnapján megjelenő számban lesz olvasható. Hetilapunk következő számaiban a tervek szerint továbbra is téma lesz az új felsőoktatási törvény, illetve az azt kísérő szabályzati háttér (tekintettel például a hallgatói szerződést rögzítő kormányrendeletre).

Körülbelül két óra kivételével végig kinn voltam a januári Educatio kiállításon, emellett jelen voltam a Nyílt Nap rendezvényen. A Nyílt Nap látogatóinak száma jócskán felülmúlta az elmúlt évek látogatottságát, hozzávetőleg másfélszer annyi, 1200-1300 érdeklődő érkezett hozzánk péntek délelőtt.

Az OMHV jelentőségére több kommunikációs csatornán, valamint a szervezett indexátvétel során személyesen próbáltuk felhívni a figyelmet. A félév végén a kari kitöltöttségi arányunk 35,71% lett, mely egyetemi szinten az 5. helynek felel meg. A tavaszi félévben 30,15%-kal a hatodik helyen végeztünk a karok közti versenyben.

A tanulmányi faliújságot frissítettem a féléves határidőkkel és egy nemrég elkészült, a költségtérítések összegeit áttekintő táblázattal. A beérkező leveleket kezelem.

**Delegáltságok**

Delegáltságaimnak eleget tettem, emellett Dukán András Ferencet egy OHÜB ülésen, valamint részben egy EHÖK Elnökségi ülésen helyettesítettem az időszakban.

Az OHÜB érintett ülésén TTK-s előterjesztés nem szerepelt a napirenden. Egyhangú támogatásra talált a BGGYK tanulmányi ösztöndíj számítására vonatkozó szabályzat­módosítása, mely alapján a TTK kari különös részében szereplő számítási módszerre kívánnak áttérni a jövőben.

A Kari Tanács napirendjén főként személyi kérdések szerepeltek, emellett módosítottuk a fizika és a földrajz alapszakok, illetve a fizikus és a pénzügyi és biztosítási matematika mesterszakok képzési tervét. Legfontosabb változásként a földrajz alapszak új tantervét emelném ki, melyben nem szerepel már az Általános földrajz szigorlat.

Az EHÖK Tanulmányi Bizottságának decemberi ülésén folytatódott a problématérkép készítése.

**Tanulmányi Csoport**

Egy ülést tartottunk az időszakban, február 14-én. Örömteli a tárgyalót megtöltő résztvevői létszám mellett, hogy több új hallgató is csatlakozott munkánkhoz. Hasonlóan az előző ülésünkhöz, ez alkalommal is iktatva van az ülés meghívója, jelenléti íve és emlékeztetője az átláthatóság kedvéért. Az ülésen szó volt többek közt a kari tanulmányi kérvényezés helyzetéről és a felvételi keretszámok várható hatásáról.

Emődi Flóra, a Tanulmányi és Oktatási Bizottság Kémiai Intézet által gondozott szakok hallgatóinak képviselője lemondott a közelmúltban delegáltságáról, helyére Nagy Katalint delegálta a Választmány. Munkájához ezúton is sok sikert kívánok.

A félév elején tapasztalható órameghirdetési problémák nagy részét sikerült orvosolni, több esetben még folynak az egyeztetések az illetékes oktatókkal. Több esetben merült fel emellett némileg új elemként, hogy az intézetek alapvetően csak a 2010-es tantervek alapján hirdetnek meg órákat. Az utólagos tárgyfelvétel/tárgyleadás lehetősége mellett reményeim szerint a kurzusmeghirdetési problémákra minden esetben sikerül megfelelő megoldást találni.

A Csoport elmúlt hónapokban végzett munkáját ezúton is köszönöm.

**További projektek**

A kari kérvényezési rendszer fejlesztése decemberben sokat haladt, a Tanulmányi Osztállyal együttműködve sok elvi és gyakorlati kérdésben jutottunk konszenzusra. Az egyeztetések alapján az informatikai fejlesztések haladtak, a vizsgaidőszak és egyéb teendőim azonban kissé háttérbe szorították az ezzel kapcsolatos munkát. Reményeim szerint a hátralevő, főként a különböző kérvények űrlapjain bekért adatok differenciálására irányuló munka rövid időn belül lezárulhat, hogy már csak egy tesztelési időszak válasszon el minket a rendszer beüzemelésétől.

Az indexek leadása a szorgalmi időszak utolsó hetében és a regisztrációs héten hiba nélkül, rendben zajlott. A Kar vezetése részéről határozottan pozitív visszajelzéseket kaptunk, az előző félévektől eltérően negatívumot sem emelt ki a Tanulmányi Osztály. Az indexátvételen dolgozók rutinos és megbízható munkáját ezúton is köszönöm.

A 2012-es mesterszakos kiadvány elektronikusan elkészült, jelenleg némi csúszás mellett a nyomdára várunk. A tájékoztató füzet szakos részeinek aktualizálásában résztvevő, az olvasószerkesztő és az intézetekkel kapcsolatot tartó segítőknek ezúton is köszönöm munkájukat.

Tanulmányi téren a következő kiemelt projektünk a Tanulmányi Osztály új honlapjának elkészítése (melyre az előző pontban is utaltam). A kari vezetés részéről kiemelt igény van az átláthatóbb design mellett az angol nyelvű tantervi hálókra, segítve a külföldi hallgatóink informálását. Várhatóan március közepére kell elkészülnie az oldalnak, tehát a következő hetekben a szokásosnál feszítettebb munkatempót fog igényelni a megvalósítás, mely során a Tanulmányi Csoportra kiemelten számítok.

Köszönöm, hogy végigolvastad a beszámolóm. Kérdéseiddel kérlek, keress bizalommal személyesen, telefonon, levélben a taneh@ttkhok.elte.hu címen, illetve a Küldöttgyűlésen.

Budapest, 2012. február 19.

 Árendás Péter

 Tanulmányi elnökhelyettes

 ELTE TTK HÖK